Meath konderria

Meath konderria (gaeleraz Contae na Mí) Irlandako ekialdean dago kokatuta, Leinsterreko probintzian. 2.342 km2-ko azalera dauka eta 184.135 biztanle zituen 2011an. Leinsterreko bigarren konderri handiena da.

 Historia 
Konderriaren ezizena The Royal County ("Erret konderria") da, izan ere bertan bizi izan baitziren Irlandako aintzinako erregeak, Tarako muinoan hain zuzen ere. Irlandaren erdialdeko eskualdean kokaturik dago eta bertan izan zen Meatheko Erresumaren ekialdea hartzen du. Meath hitzak "erdikoa" esan nahi du. Erresuma horrek Westmeatheko konderria ere hartzen zuen, baita inguruko konderrietako lur ugari ere. Dena den aintzinagotik populatua izan da konderria, bertan baitago UNESCOk Gizateriaren Ondare izendatu duen K.a. 5000 urteko Brú na Bóinne hilobi megalitikoa.

 Hiriak eta herriak 
Navan/An Uaimh dauka hiriburu eta herri nagusia (28.158), hiriburu historikoa Trim bada ere. Rath Cairn/Rathcarne herria Gaeltachteko udalerria da, Conamaratik hara bizitzera joandako pertsonei esker.

 Hiriak 
Hiru dira Meatheko konderriko hiriak, historikoki garrantzitsuak izan direnak hain zuzen ere.
 Navan/An Uaimh (28.158 biztanle), hiriburua
 Trim/Baile Átha Troim (8.268), hiriburu historikoa
 Kells/Ceanannas (5.248)

 Herriak 
Azken urteetan hainbat herrik hazkunde demografiko handia ezagutu dute Dublinekiko gertutasunagatik.
 Ashbourne/Cill Dhéagláin (14.019)
 Ratoath/Ráth Tó (9.043)
 Bettystown/Baile an Bhiataigh (8.978)

 Ekonomia 
Abeltzaintza eta nekazaritzan oinarrituriko ekonomia izan du Meatheko konderria, bi jarduera hauek indar handia izan baitute. Irlandako konderrien artean patata ekoizle handiena da baina txahala, garagarra, esnea eta garia ere ekoizten ditu.

Bigarren jarduera garrantzitsua meagintza da. Navan ondoko Tarako zink meategiak Europa mailan aurrenak izan dira ekoizpenean.

Gaur egun ordea Dublinen lan egiten duen jendearen proportzioa nabarmen igo da, eta konderriaren mugan dauden herriak Lo-hiri bihurtu dira.

 Ondasun nabarmenak 
 Historiaurreko monumentuak:
 Brú na Bóinne (barnean Newgrange-Sí an Bhrú)
 Tarako muinoa
 Loughcrew hilobia
 Erdi Aroko eraikinak:
 Kellseko abadetxea
 Trim gaztelua
 Slane gaztelua
 Dunsany gaztelua

 Pertsona ezagunak 
 Turlough Carolan (1670-1738), harpajole ezaguna.
 Richard Wellesley (1760-1842), politikaria eta Wellingtonen anaia.
 John Bruton (1947- ), Irlandako Errepublikaren gobernuko burua (1994-1997).

 Kirolak 
Joko gaelikoak dira nagusi, bereziki futbol gaelikoa, izan ere konderriko Meath GAA taldeak zazpina aldiz irabazi baititu All-Ireland Senior Football Championship txapelketa nagusia eta Liga.

Navan R.F.C. errugby talde indartsua izan zen 60. hamarkadan, baina orain hirugarren mailan ari da.

 Iruditegia 

 Kanpo estekak 
 Konderriko webgune ofiziala

Kategoria:Meath konderria